KIRJALLINEN KYSYMYS E-4010/00

esittäjä(t): Erik Meijer (GUE/NGL) komissiolle

(21. joulukuuta 2000)

Aihe: PrahaDresden-moottoritien rakentaminen luonnonsuojelualueen halkaisevaa reittiä pitkin ja Tsekin oikeus EU:n yhteisrahoitukseen

1. Onko komissio tietoinen, että Tekin hallitus aikoo rakentaa pääkaupunkinsa Prahan ja Saksan Dresdenin yhdistävän moottoritien D8 Elben (Laben) jokilaakson halki, mikä merkitsisi sitä, että tie kulkee Saksan rajan lähellä sijaitsevan ja ainutlaatuiseen, alkuperältään vulkaaniseen Bohemian vuoristoon kuuluvan suojellun Ceské Stredohori -maisema- ja luontoalueen läpi?

2. Onko komissio tietoinen myös siitä, että Tekin ympäristöministeriö suojeli aiemmin kyseistä aluetta, mutta että ministeriö on nyt myöntänyt luvan, jossa suunnitellun tien tuottama yleinen etu arvioidaan niin suureksi, että se oikeuttaa poistamaan luonnonsuojelualueen aseman tielinjauksen osalta?

3. Tietääkö komissio, että Tekin hallitus on suunnitelmien jatkokehitysvaiheessa jättänyt järjestelmällisesti ottamatta huomioon vaihtoehtoisen läntisemmän linjauksen, joka kulkee Mostin kaupungin lähellä sijaitsevan ruskohiilialueen läpi ja joka tunnetaan tienä nimeltä R7, vaikka sen valitseminen ei todennäköisesti merkitsisi huomattavaa kustannusten nousua?

4. Voiko komissio vahvistaa, että Espoon yleissopimuksen mukaisesti on syytä tehdä ympäristövaikutusten arviointi, johon myös läheisen saksalaisen raja-alueen edustajilla tulisi olla mahdollisuus osallistua, mutta että Tekin hallitus on sitä mieltä, että kyseisen tien rakentaminen on puhtaasti kansallinen kysymys, jonka käsittelystä kaikenlainen ulkomainen sekaantuminen on torjuttava?

5. Voiko komissio vahvistaa, että D8:n rakentamista koskevien tekkiläisten suunnitelmien toteuttaminen riippuu Euroopan unionin (toimielinten) myöntämästä 130 miljoonan euron suuruisesta yhteisrahoituksesta?

6. Onko komissio valmis, ottaen huomioon hyvät naapurisuhteet, Tekin jäsenyyshakemuksen, unionissa voimassaolevat luonnon- ja ympäristönsuojelun periaatteet sekä unionin taloudellisten voimavarojen vastuuntuntoisen käytön vaatimukset, toimimaan sen puolesta, että tienrakennussuunnitelmien jatkokehityksen ja toteutuksen yhteydessä harkitaan vakavasti myös D8:n vaihtoehtoja?

Margot Wallströmin komission puolesta antama vastaus

(21. maaliskuuta 2001)

D8-moottoritie on osa neljättä Euroopan laajuista multimodaaliliikennekäytävää. Liikenteen infrastruktuuritarpeiden arviointiryhmän (TINA) lokakuussa 1999 laatimassa ehdokasmaita koskevassa kertomuksessa se on nimetty osaksi Tekin tasavallan tärkeintä tieverkostoa. Tekin kansalaisjärjestöt ovat epävirallisesti ilmoittaneet komissiolle, että moottoritien linjaus saattaa vahingoittaa Ceské Stredohorin luonnonsuojelualuetta. Samojen kansalaisjärjestöjen edustajat ovat myös huomauttaneet, että Tekin ympäristöministeriö on myöntänyt poikkeuksen Tekin ympäristönsuojelulaista salliakseen rakentamisen. Lisäksi järjestöt ovat arvostelleet suunnittelussa ja päätöksenteossa käytettyä menettelyä.

Mikäli yhteisöltä saadaan liittymistä edeltävää rahoitusta tällaisiin infrastruktuurihankkeisiin, ehdokasmaat ovat velvollisia noudattamaan vastaavia vaatimuksia kuin yhteisön lainsäädännössä asetetaan. Tässä nimenomaisessa tapauksessa se tarkoittaisi, että saadakseen osarahoitusta liittymistä edeltävästä rakennepolitiikan välineestä (Ispa) Tekin hallituksen olisi varmistettava ympäristövaikutusten arviointi samojen standardien mukaisesti, joita on edellytetty tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta 3. maaliskuuta 1997 annetussa neuvoston direktiivissä 97/11/EY(1). Yhteisö on jo pannut täytäntöön Espoon yleissopimuksen mukaiset velvoitteensa edellä mainitulla direktiivillä. Direktiivillä taataan lisäksi, että niitä maita, joita asia koskee, tullaan kuulemaan.

Komission saamien tietojen mukaan Tekin tasavalta aikoo panna täytäntöön Espoon yleissopimuksen mukaiset velvoitteensa uudella ympäristövaikutusten arviointia koskevalla lailla, jonka Tekin parlamentti hyväksyi helmikuussa 2001 ja jonka on määrä tulla voimaan tammikuussa 2002. Siihen asti on voimassa nykyinen ympäristövaikutusten arviointia koskeva laki.

Ennen kuin yhteisö myöntää rahoitusta hakijamaan on tutkittava, ovatko ympäristön kannalta herkät alueet vaarassa. Tämä koskee alueita, jotka saatetaan tulevaisuudessa suojella luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(2) tai luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(3) nojalla. Luontotyyppidirektiivin 6 artiklan säännöksillä varmistetaan, että herkkiin alueisiin kohdistuvat kielteiset ympäristövaikutukset otetaan huomioon, mikäli suunnitelmilla tai hankkeilla todennäköisesti olisi vaikutusta näihin alueisiin. Ympäristön kannalta herkiksi alueiksi olisi luonnonsuojelun alalla

määriteltävä sellaiset alueet, jotka kansalliset viranomaiset ovat nimenneet liitettäviksi tai ehdotettaviksi Natura 2000 -verkostoon luontotyyppi- ja lintudirektiivin nojalla. Toimivaltaiset viranomaiset eivät vielä ole laatineet luetteloa edellä mainituista alueista myöskään Tekin tasavallassa. Tämän vuoksi seuraavantyyppisiä alueita on toistaiseksi pidettävä ympäristön kannalta herkkinä alueina luonnonsuojelun alalla: a) alueet, jotka on mainittu viimeisimmässä luettelossa ehdokasmaiden tärkeimmistä lintualueista (IBA2000, laatija Birdlife International) ja vastaavissa yksityiskohtaisemmissa tieteellisissä, kansallisten viranomaisten hyväksymissä luetteloissa, mikäli niitä on saatavilla, b) Ramsarin yleissopimuksessa nimetyt kansainvälisesti merkittävät vesiperäiset alueet tai alueet, jotka ovat oikeutettuja samanlaiseen suojeluun, c) alueet, joihin sovelletaan Bernin yleissopimusta Euroopan luonnonvaraisen kasviston ja eläimistön sekä niiden elinympäristön suojelusta (4 artikla) sekä erityisesti alueet, jotka täyttävät EMERALD-verkoston kriteerit ja d) kansallisen ympäristönsuojelulainsäädännön perusteella suojellut alueet.

Kuten jo aikaisemmin mainittiin, D8-moottoritie on TINA-verkostoon kuuluva liikenneyhteys. TINA-verkostoon kuuluvat hankkeet, jotka liittyvät mainitun moottoritien tieosuuksiin, voivat sellaisenaan olla tukikelpoisia ja saada osarahoitusta Ispasta Tähän mennessä komissio on 29. joulukuuta 2000 tehnyt päätöksen muutamien Tekin liikennehankkeiden valmistelun osarahoituksesta. Niihin sisältyy neljä D8-moottoritiehen liittyvää suunnitelmaa, jotka sijaitsevat Usti nad Labemin ja Saksan rajan välisellä alueella Petrovicessa. Tämän hankkeiden valmistelumekanismin tarkoituksena on auttaa Tekin tasavaltaa valmistelemaan yhteisön säännöstöä noudattavia hankkeita, joissa huomioidaan myös kaikki Ispasta annetun asetuksen edellyttämä tieto.

Saatuaan Prahan ja Dresdenin välisen moottoritiehankkeen valmistelut päätökseen Tekin tasavalta voi jättää komissiolle hakemuksen rahoituksen saamiseksi Ispasta. Komissio tutkii perusteellisesti hakemuksen ja sen suunnitelmien ympäristövaikutusten arvioinnin, ympäristön kannalta herkkien alueiden huomioon ottamisen sekä vaihtoehtojen asianmukaisen huomioinnin. Vasta sen jälkeen komissio päättää, jättääkö se Ispan hallintokomitean käsiteltäväksi ehdotuksen osarahoituksen myöntämisestä rakennustöille.

Komissio käsittelee perinpohjaisesti myös Ceské Stredohorin luonnonsuojelualueeseen liittyvät kysymykset, mikäli jollakin hankkeella, jolle aiotaan hakea Ispan infrastruktuurihankkeita varten myönnettävää osarahoitusta, olisi alueeseen vaikutusta.

(1) EYVL L 73, 14.3.1997.

(2) EYVL L 206, 22.7.1992.

(3) EYVL L 103, 25.4.1979.